Il-Ministru Galdes jiltaqa' mas-sidien ta' proprjetajiet b'kirjiet protetti Ir-riforma tal-kirjiet protetti qed tiġi meqjusa dejjem aktar bħala soluzzjoni, soluzzjoni li se tindirizza s-sitwazzjoni preżenti u tkun qabża kbira 'l quddiem. Il-Ministeru għall-Akkomodazzjoni Soċjali ltaqa' ma' grupp ta' sidien ta' postijiet b'kirjiet protetti bħala parti mill-eżerċizzju ta' konsultazzjoni pubblika mal-istakeholders kollha affettwati minn din ir-riforma. Il-Ministru Roderick Galdes irrikonoxxa li din kienet problema li s-sidien ilhom jaffaċċjaw għal għexieren ta' snin. "F'dawn is-snin kollha ħadd ma ried imiss ma' din is-sitwazzjoni. Dan il-gvern xammar il-kmiem u qed jindirizza din l-isfida għaliex illum il-ġurnata għandna sistema ta' housing b'saħħitha li toffri assistenza varja għal kul min ikollu bżonnha", qal il-Ministru Galdes. Hu żied jgħid li dan l-intervent tal-Gvern hu wieħed bilanċjat, għaliex l-inkwilini li jeħtieġu l-protezzjoni se tingħatalhom bil-forma ta' sussidji b'saħħithom, b'mod partikolari l-anzjani fejn iż-żieda sħiħa tal-kera se tiġi koperta mill-Awtorità tad-Djar. Inkwilini li jirriżulta li għandhom biżżejjed assi jew proprjetajiet oħra, se titwaqqfilhom il-protezzjoni tal-kirjiet antiki u l-proprjetà tirritorna lura għand is-sid. Il-Ministru Galdes sostna li din hija riforma li qed tagħmel ġustizzja mas-sidien li wara ħafna snin se jibdew jirċievu qligħ ġust mill-proprjetà tagħhom. Waqt il-laqgħa, il-Ministru Galdes fakkar ukoll li fil-preżent diġà hemm skema tal-Awtorità tad-Djar li tiffinanzja xogħlijiet strutturali (sa massimu ta' €10,000) fuq proprjetajiet antiki b'kirjiet protetti. L-Awtorità tad-Djar għandha rwol importanti fir-riforma. B'unit ġdid fi ħdanha l-Awtorità se tkun qed tipprovdi koordinazzjoni permezz ta' professjonisti u assistenza legali lil min jeħtieġ.